寄題榮守岑象求巖起太博清富樓
作者：馮山
朝代：宋

paragraphs: 南榮太守傳詩郵，詩題清富城西樓。
樓中風物略已盡，行欲摸詠難爲酬。
憐公謫官不累意，如與萬象同優游。
偏州隨分與山水，好景散漫無人收。
昔人知宴不知賞，俗氣未斷煙雲羞。
凌靈把酒獨長嘯，歲久此地纔風流。
公帆南國走欲遍，聳秀浩蕩皆窮搜。
歸来耳目殊未厭，尚恐勝概遺遐幽。
九疑巖洞識元叟，三湘泉石逢柳侯。
名賢到處適所寓，非事筆硯搜林丘。
五年留梓恣登覽，百刹照水江環州。
得公新篇似相約，正上兜率吟清秋。
塵中嗜好屑可鄙，恨不徑往追公遊。
他時三老期一笑，愛閑豈是平生謀。